Komisijos sprendimas
2002 m. rugpjūčio 14 d.
leidžiantis valstybėms narėms pratęsti laikiną naujų veikliųjų medžiagų benzenkarboksirūgšties, karvono, mepanipirimo, oksadiargilo ir trifloksistrobino registraciją
(pranešta dokumentu Nr. C(2002) 3048)
(tekstas svarbus EEE)
(2002/658/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2002/37/EB [2], ypač į jos 8 straipsnio 1 dalies ketvirtąją pastraipą,
kadangi:
(1) Pagal Direktyvos 91/414/EEB 6 straipsnio 2 dalį Vokietija 1998 m. gegužės mėn. gavo Menno Chemie Vertriebsgesellschaft mbH paraišką įrašyti veikliąją medžiagą benzenkarboksirūgštį į Direktyvos 91/414/EEB I priedą. Komisijos sprendime 98/676/EB [3] patvirtinta, kad dokumentai buvo išsamūs ir galėtų būti laikomi iš esmės atitinkančiais duomenų ir informacijos reikalavimus, nustatytus direktyvos II ir III prieduose.
(2) 1997 m. kovo mėn. Nyderlandai gavo panašią Luxan BV paraišką dėl karvono. Komisijos sprendime 1999/610/EB [4] šie dokumentai buvo pripažinti išsamiais.
(3) 1997 m. spalio mėn. Italija gavo panašią Kumiai Chemical Industry Co., Ltd paraišką dėl menapirimo. Sprendime 98/676/EB šie dokumentai buvo pripažinti išsamiais.
(4) Be to, 1997 m. birželio mėn. Italija gavo panašią Rhône Poulenc Agro SpA (dabar - Bayer Crop Sciences) paraišką dėl oksadiargilo. Komisijos sprendime 98/398/EB [5] šie dokumentai buvo pripažinti išsamiais.
(5) 1998 m. sausio mėn. Jungtinė Karalystė gavo panašią Novartis Crop Protection UK Ltd (dabar - Syngenta) paraišką dėl trifloksistrobino. Komisijos sprendime 1999/43/EB [6] šie dokumentai buvo pripažinti išsamiais.
(6) Dokumentų išsamumo patvirtinimas buvo būtinas norint leisti juos nuodugniai patikrinti ir suteikti valstybėms narėms galimybę ne ilgiau kaip trejų metų laikotarpiui laikinai įregistruoti augalų apsaugos produktus, savo sudėtyje turinčius minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, o svarbiausia veikliosios medžiagos ir augalų apsaugos produkto išsamaus įvertinimo, atsižvelgiant į direktyvoje nustatytus reikalavimus, sąlygų.
(7) Šių veikliųjų medžiagų poveikis žmogaus sveikatai ir aplinkai atitinkamų pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalis. Valstybės narės pranešėjos pateikė Komisijai benzenkarboksirūgšties įvertinimo ataskaitos projektą 2000 m. gruodžio 12 d., karvono - 2000 m. spalio 16 d., mepanipirimo - 2000 m. liepos 12 d., oksadiargilo - 1999 m. liepos 20 d. ir trifloksistrobino - 2000 m. rugsėjo 19 d.
(8) Bus neįmanoma baigti dokumentų išsamumo įvertinimo per atitinkamuose sprendimuose dėl išsamumo nustatytą laiką, nes tebetikrinami dokumentai po to, kai atitinkamos valstybės narės pranešėjos pateikė įvertinimo ataskaitų projektus.
(9) Vertinant kol kas dar nebuvo nustatyta kokių nors priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, savo sudėtyje turinčių minėtų veikliųjų medžiagų, registraciją 24 mėnesiams pagal Direktyvos 91/414/EEB 8 straipsnio nuostatas, kad būtų galima tęsti dokumentų tikrinimą. Tikimasi, kad įvertinimas ir sprendimas dėl galimo kiekvienos minėtos veikliosios medžiagos įrašymo į I priedą bus priimtas per 24 mėnesius.
(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti laikiną augalų apsaugos produktų, savo sudėtyje turinčių benzenkarboksirūgšties, karvono, mepanipirimo, oksadiargilo ir trifloksistrobino, registraciją ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2002 m. rugpjūčio 14 d.